
Bases dels ajuts a projectes i al funcionament d’associacions professionals d’autors i editors de música 

Convocatòria 2026

	
Aquesta convocatòria compta amb una dotació total de 260.000 euros.





Objectiu:

Enfortir i consolidar el teixit associatiu autoral i editorial musical contribuint a la seva sostenibilitat i al foment del desenvolupament de les seves activitats.


Primera: sol·licitants

La SGAE estudiarà les sol·licituds d’ajut presentades per associacions o federacions d’associacions que agrupin autors o editors de música i/o en representin els interessos professionals en els camps de la creació en què la SGAE desenvolupa la seva activitat: música, arts escèniques i audiovisuals.

Les associacions o federacions que sol·licitin ajuts han de complir els requisits següents:

1. Estar legalment constituïdes com a associació o federació d’associacions amb anterioritat a l’1 de gener de 2026 i fer constar als seus estatuts la defensa dels interessos dels autors i/o editors que operen en els àmbits objecte de gestió per part de la SGAE.
2. Haver desenvolupat activitat demostrable documentalment almenys durant els dotze mesos previs a aquesta convocatòria.
3. No tenir cap deute amb l’Agència Tributària, la Seguretat Social i/o la SGAE.
4. No tenir oberta cap causa judicial i/o cap expedient intern contra la SGAE, ni l’associació/federació ni cap dels components de la seva junta directiva.
5. Presentar tota la documentació requerida en el punt quatre d’aquestes bases. Si no s’aporta, la sol·licitud serà desestimada i es considerarà com a no efectuada.

Una mateixa associació o federació d’associacions podrà rebre en aquesta convocatòria ajuts per a un màxim de fins a tres projectes, que també podran ser projectes conjunts entre dues o més associacions, i/o per al funcionament d’aquestes associacions.

Si una mateixa associació o federació presenta diferents projectes i també sol·licita ajut per al seu funcionament, ho haurà de fer en sol·licituds separades, una per a cada projecte i una altra per al funcionament.







Segona: tipologia dels projectes i funcionament

Poden participar en aquesta convocatòria les associacions o federacions que compleixin el punt primer d’aquestes bases i presentin sol·licituds d’ajut per al seu funcionament o per dur a terme projectes que compleixin els requisits següents:


1. Els projectes susceptibles de rebre ajut en aquesta convocatòria han de respondre a alguna de les finalitats següents:

a. Promoció dels autors i les seves obres. Foment de la nova creació.
b. Formació i desenvolupament d’estudis orientats a la millora del sector (professionalització, tècniques creatives, estructura del sector, finançament, polítiques culturals, etc.).
c. Accions assistencials per a autors o col·lectius d’autors en risc d’exclusió social.

Els projectes que es presentin a aqueta convocatòria han d’haver començat posteriorment a l’1 de gener de 2026 i finalitzar abans de l’1 de gener de 2027.

Els projectes s’han de presentar juntament amb la descripció i el cronograma corresponents, detallant-hi les dates de les activitats i els llocs on tindran lloc. Els projectes han d’anar acompanyats de la documentació que en demostri la viabilitat, com també dels corresponents pressupostos de despeses i ingressos atribuïbles a cada projecte.

2. Sol·licitud d’ajut per a l’organització, el manteniment i el funcionament de l’estructura de l’associació, sempre que es tracti de despeses que responguin a l’objectiu de la convocatòria i siguin estrictament necessàries. A l’efecte d’aquestes bases, s’entén:

a. Que l’organització i el manteniment inclouen les despeses de materials d’oficina,
assegurances i despeses de comunicació (pàgina web).
b. Que el funcionament inclou les despeses de contractació de serveis professionals (assessoria comptable, jurídica, laboral, financera, etc.).

Per a les sol·licituds d’ajut a l’organització i el manteniment, n’hi haurà prou amb la documentació requerida a l’apartat quatre d’aquestes bases.



Tercera: aportació de la SGAE

La quantia màxima atribuïble a cada associació o federació d’associacions no podrà superar els 20.000 euros (impostos inclosos), com a suma de les quantitats assignades tant a projectes com a funcionament.











Quarta: documentació

Les sol·licituds han d’anar acompanyades de la documentació següent:

1. Formulari de sol·licitud degudament formalitzat.
2. Còpia del CIF de l’associació o federació.
3. Certificat d’estar al corrent de pagament amb l’Agència Tributària.
4. Certificat d’estar al corrent de pagament amb la Seguretat Social.
5. Certificat del Registre d’Associacions sobre la vigència i l’existència de l’entitat amb data 2026.
6. Còpia del NIF de la persona que representi legalment l’associació o federació.
7. Documentació  acreditativa  que  la  persona  indicada  en  el  punt número  6  representa legalment l’associació o federació. A aquest efecte, caldrà que presenti: 
a. Estatuts de l’entitat vigents.
b. Certificació del Registre d’Associacions amb data 2026, amb els membres de la junta directiva inscrits i amb els seus càrrecs vigents. No s’admetran certificats amb data anterior a 2026. 
c. Quan no se’n disposi, escriptura de poder amb capacitats suficients per representar l’entitat i per a la signatura de convenis.
8. Descripció del projecte o projectes per als quals se sol·licita l’ajut i cronograma (aquest punt no és d’aplicació a aquelles entitats que només sol·licitin ajut per al funcionament).
9. Pressupost detallat de costos i ingressos.
10. Certificació de la col·laboració d’altres entitats, si escau.
11. Declaració jurada signada pel president actual de l’associació o federació, que indiqui:
a. El nombre total d’associats, com també el nombre d’aquests associats que pertanyen a la SGAE en els àmbits de creació o actuació i que l’associació/federació representa en data 1 de gener de 2026.
b. Membres de la junta directiva actual de l’associació o federació.
c. Quantia de la quota social, com també el percentatge d’associats que l’abonen.
d. Si disposa de gestor/coordinador professional.
12. Balanç econòmic de l’any 2025.
13. Relació d’activitats dutes a terme el 2025 i projectes per al 2026.
14. En cas que pertanyi a una federació o associació internacional, el certificat acreditatiu corresponent.

Cinquena: criteris d’avaluació

Per a l’avaluació de les sol·licituds rebudes, es tindran en compte els criteris següents:

a) Criteris relatius a l’associació o federació que proposa el projecte o sol·licita ajut per al
seu funcionament.
1. Àmbit d’actuació: es prioritzaran les associacions o federacions que abastin un camp d’acció més gran.
2. Representativitat i nombre d’associats: es prioritzaran les associacions o federacions que tinguin més representativitat i/o un nombre més alt d’associats pertanyents a la SGAE.





3. Activitat: es prioritzaran les associacions o federacions que duguin a terme una activitat regular.

b) Criteris relatius als projectes per als quals se sol·licita l’ajut:
1. Aspectes que es valoraran especialment:
· Facilitació de la promoció i projecció del repertori de la SGAE i dels seus socis. 
· Promoció de la pedagogia social sobre el dret d’autor.
· Impuls de l’accés a la cultura.
· Foment de les noves expressions artístiques i dels projectes multidisciplinaris en el conjunt del repertori amb el qual treballa la SGAE.
· Col·laboració amb altres institucions i organitzacions.
· Foment dels valors que promou la SGAE (cohesió i inclusió, desenvolupament econòmic sostenible, diversitat, igualtat d’oportunitats, transició digital i transició ecològica).
· Foment de la participació de les autores
2. Viabilitat tècnica del projecte o dels projectes d’acord amb els pressupostos presentats.
3.   Nombre de beneficiaris dels projectes; es prioritzaran els projectes que tinguin com a objectiu un nombre més gran de socis de la SGAE entre els implicats o destinataris.
A més a més, es tindrà en compte la potencial repercussió sociocultural del projecte i l’eficiència en l’aplicació dels recursos aportats, si escau, per aquests ajuts.

Sisena: presentació de sol·licituds i termini

1. El formulari de sol·licitud estarà disponible al web de la SGAE  www.sgae.es. Caldrà fer servir el format electrònic del formulari i omplir-ne tots els camps. La SGAE acusarà recepció de totes les sol·licituds i, en el cas dels sol·licitants que no presentin tota la documentació requerida, els notificarà quins documents hi manquen. Els sol·licitants als quals s’indiqui que no han presentat tota la documentació tindran com a termini màxim per esmenar la sol·licitud 15 dies comptadors des de la data de la notificació. En cas que la sol·licitud no s’hagi esmenat en el termini indicat, quedarà desestimada i es considerarà no presentada. 
2. El termini de presentació de les sol·licituds per a aquesta convocatòria 2026 començarà el 8 de gener de 2026 i romandrà obert fins a les 24.00 h del 8 de febrer de 2026. 
3. Les sol·licituds rebudes fora d’aquest termini es desestimaran.

Setena: procediment i resolució de sol·licituds

1. Un comitè d’avaluació s’encarregarà d’estudiar i avaluar les sol·licituds que compleixin els requisits indicats en aquests bases. Els membres del comitè d’avaluació seran designats per la Junta Directiva de la SGAE.
2. El comitè decidirà la concessió dels ajuts i la seva resolució s’elevarà a la Junta Directiva per a la seva aprovació definitiva.







3. Serà la Junta Directiva qui aprovi l’import dels ajuts i la resolució corresponent es comunicarà a tots els interessats per escrit, tant a les associacions o federacions que rebin els ajuts com a aquelles que no.
4. La resolució de la Junta Directiva serà inapel·lable.


Vuitena: formalització de la col·laboració

La SGAE i els sol·licitants a qui s’hagi aprovat l’ajut hauran de subscriure un conveni específic que haurà de contenir, necessàriament, les bases que s’estableixen en aquest document i la informació que s’enumera tot seguit, a títol enunciatiu:

1. Drets i obligacions de cadascuna de les parts.
2. Termini d’inici i finalització del projecte.
3. Import de l’ajut concedit.
4. Forma de pagament.
5. Seguiment del projecte (informe, avaluació, material que inclogui la imatge corporativa de la SGAE i memòria final).

La SGAE sol·licitarà al beneficiari de l’ajut la documentació pertinent per a la formalització del conveni. El termini màxim per aportar-la serà de dos (2) mesos comptadors a partir del moment en què se l’hi hagi sol·licitat. Si el seleccionat no fa lliurament de la documentació dins d’aquest termini, perdrà el dret a l’ajut. Tota la documentació aportada passarà a formar part inseparable del conveni que subscriuran les parts i no es retornarà.

Així mateix, la SGAE farà arribar al beneficiari de l’ajut el conveni que han de subscriure les parts. El beneficiari tindrà un termini màxim de dos (2) mesos per retornar signats els exemplars del conveni, acompanyats de la factura corresponent per al cobrament de l’ajut. El no lliurament del conveni o de la factura per al cobrament dins del termini esmentat comportarà la pèrdua de l’ajut per al beneficiari.

En cas que una mateixa associació o federació rebi ajuts per a diferents projectes en aquesta convocatòria, se signarà un únic conveni que regularà les relacions entre la SGAE i l’associació o federació per al desenvolupament dels diferents projectes seleccionats.


Novena: deure de confidencialitat i protecció de dades personals

Tota la informació que les parts subministrin per a la gestió d’aquesta convocatòria d’ajuts té caràcter confidencial i no es podrà revelar a tercers ni es podrà fer servir per a finalitats diferents de les establertes, excepte en el cas de les excepcions que determini la legislació vigent.

Les dades de caràcter personal que els sol·licitants facilitin voluntàriament s’incorporaran a un fitxer responsabilitat de la SGAE i es faran servir únicament i exclusiva per a la gestió de la participació del sol·licitant en aquesta convocatòria d’ajuts. El titular del dret fonamental a la protecció de dades personals compta amb els drets d’accés, rectificació, supressió, limitació, oposició i portabilitat de dades, així com amb el dret a no ser objecte de decisions individuals automatitzades. Per exercir-los, pot adreçar-se per escrit a la SGAE, a l’atenció dels Serveis Jurídics, carrer de Fernando VI, 4, 28004 Madrid. A l’escrit, cal indicar-hi nom, cognoms, el dret que es vol exercir i el motiu, i ha d’anar acompanyat de la fotocòpia del DNI/NIE o del passaport. 



La SGAE presumeix que les dades facilitades per l’afectat són veraces i que responen a la seva situació actual. L’afectat s’obliga a comunicar-ne la modificació a partir del moment en què es produeixi.

Desena: normes generals

1.	El sol·licitant haurà d’incloure el logotip de la SGAE en la promoció que faci del projecte, ja sigui en publicitat, cartells, catàlegs, fullets, suports digitals o d’altres anàlegs. També ho haurà de fer en el cas dels ajuts al funcionament.
2.	La presentació de la sol·licitud per part del sol·licitant implica la seva acceptació tàcita de les condicions i les bases que s’estableixen en aquest document i comporta l’autorització del sol·licitant perquè la SGAE pugui difondre informació de l’ajut concedit a les seves memòries i en altres publicacions. En cas d’incompliment d’alguna de les condicions reflectides en aquestes bases, la SGAE no ingressarà l’import per l’ajut concedit i, en cas que ja l’hagi ingressat, el seleccionat l’haurà de retornar a partir del moment en què la SGAE li comuniqui l’incompliment.
3.	El sol·licitant eximeix la SGAE de tota responsabilitat derivada de qualsevol transgressió de la legislació vigent en què pugui incórrer en relació amb la implementació i el desenvolupament del projecte o amb el seu funcionament.


	
Per a més informació: edaasociaciones@sgae.es

